חוק סדר הדין הפלילי (תיקון מס' 81), התשע"ח-2018
הצעת חוק פרטית, הכנסת ה-20
פורסם: ספר החוקים, חוברת 2679, עמ' 92, 2018-01-03T00:00:00+02:00
חוק סדר הדין הפלילי (תיקון מס' 81), התשע"ח–2017 התקבל בקריאה שניה ושלישית ביום י' בטבת התשע"ח (28 בדצמבר 2017). התיקון לחוק קובע שבמידה והעבירה המשטרה חומר חקירה לידי הפרקליטות, הוא יועבר ללא עמדתה בכתב לעניין הגשת כתב אישום נגד החשוד. ואולם, בתיקים שבהם אין פרקליט מלווה, אם המלצת המשטרה היא לסגור את התיק, היא תהיה רשאית להעביר לפרקליטות את עמדתה בכתב. כמו כן, לחומר החקירה תצורף, ככלל, עמדת המשטרה בכתב לעניין מכלול התשתית הראייתית לביסוס האשמה נגד החשוד, אלא אם כן נימקה בכתב מדוע אין באפשרותה לעשות כן. ואולם, בחקירה שבה יש פרקליט מלווה, עמדתה זו לא תועבר אלא אם היועמ"ש לממשלה או פרקליט המדינה ביקשו זאת, אם ראו כי הדבר דרוש לשם קבלת החלטה בתיק. בנוסף, קיימת הוראה שנועדה להבהיר כי סעיף 117 בחוק העונשין האוסר על עובדי ציבור למסור מידע לגורם בלתי מורשה, יחול אף על מסירת עמדת המשטרה בכתב כאמור. הוראות החוק יחולו גם על רשויות אחרות שיש להן סמכויות חקירה, והן לא יחולו על חקירה שנפתחה לפני תחילתו של החוק.